Liikenne- ja viestintävirasto Traficomin taksimatkasta matkustajalle ilmoitettavat tiedot ja hintatietojen esilläpito -määräys (Ulkoinen linkki) on nyt lausunnoilla. Määräys koskee yksinomaan yksittäisiä palvelutilanteita, eli taksiasemalta alkavia taksimatkoja sekä muutoin ennalta tilaamatta tai varaamatta alkavia matkoja. ”Haluamme parantaa matkustajien mahdollisuuksia tutustua hintatietoihin ennen matkaa yhtenäistämällä tapaa, miten matkustajille ilmoitetaan hintatietoja. Yhtenäinen tapa esittää hintatiedot myös helpottaa hintojen vertailua”, toteaa Traficomin tieliikennejohtaja Marko Sillanpää.

Määräyksellä velvoitetaan ilmoittamaan taksimatkan hinta tai hinnanmääräytymisen perusteet matkustajalle ennen matkan alkua kirjallisesti taksin ulkopuolella. ”Yhtenäisen ulkoasuvaatimukset helpottavat asiakkaan hintavertailua. Asiakkaan on helpompi vertailla hintoja, kun hän tietää missä kohdassa mikäkin tieto on ilmoitettu ja tiedot on ilmoitettu riittävän isolla kirjasinkoolla lukemisen helpottamiseksi”, kertoo Sillanpää.